*Projekts*

LATVIJAS REPUBLIKAS MINISTRU KABINETS

2016.gada Noteikumi Nr.\_\_\_\_\_\_

Rīgā (prot. Nr. ­­ .§)

**Pedagogu darba samaksas noteikumi**

Izdoti saskaņā ar

[Izglītības likuma](http://likumi.lv/ta/id/50759-izglitibas-likums) [14.panta](http://likumi.lv/ta/id/50759-izglitibas-likums#p14) 16. un 22.punktu

**I. Vispārīgais jautājums**

1. Noteikumi nosaka pedagogu darba samaksas noteikšanas kārtību, darba samaksas apmēru un pedagogu darba slodzes lielumu.

**II. Pedagogu zemākās mēneša darba algas likmes un mēneša darba algas noteikšanas kārtība**

2. Mēneša darba algu pedagogam, izņemot pedagogus šo noteikumu [3.](http://likumi.lv/doc.php?id=195578#p3)un [4. punktā](http://likumi.lv/doc.php?id=195578#p4) minētajās izglītības iestādēs, nosaka par darba laiku astronomiskajās stundās (ieskaitot starpbrīžus starp mācību stundām, nodarbībām vai lekcijām) atbilstoši viņa darba slodzei. Pedagogam augstskolā vai koledžā darba samaksas kārtību nosaka attiecīgi augstskolas senāts vai koledžas padome.

3. Augstskolā pedagoga zemāko mēneša darba algas likmi nosaka saskaņā ar šo noteikumu [1.pielikuma](http://likumi.lv/doc.php?id=195578#piel1) 1.tabulu.

4. Koledžu direktoriem, viņu vietniekiem, struktūrvienību vadītājiem un pedagogiem, kas īsteno pirmā līmeņa profesionālās augstākās izglītības programmu, zemāko mēneša darba algas likmi nosaka saskaņā ar šo noteikumu [1.pielikuma](http://likumi.lv/doc.php?id=195578#piel1) 2.tabulu.

5. Uz koledžu struktūrvienību vadītājiem, viņu vietniekiem, pedagogiem, sporta organizatoriem, metodiķiem, bibliotekāriem, kuri īsteno arodizglītības vai profesionālās vidējās izglītības programmas, ir attiecināmas tās pašas šo noteikumu normas, kas attiecas uz profesionālās izglītības iestāžu direktoriem, viņu vietniekiem, struktūrvienību vadītājiem, pedagogiem, sporta organizatoriem, metodiķiem un bibliotekāriem.

6. Vispārējās izglītības iestāžu, profesionālās izglītības iestāžu, interešu izglītības iestāžu vadītājiem un arodizglītības vai profesionālās vidējās izglītības programmas īstenojošas koledžas struktūrvienības vadītājiem izglītības iestādē (koledžas struktūrvienībā) zemāko mēneša darba algas likmi nosaka saskaņā ar šo noteikumu [1.pielikuma](http://likumi.lv/doc.php?id=195578#piel1) 3.tabulu. Pašvaldību pirmsskolas izglītības iestāžu vadītājiem, viņu vietniekiem un metodiķiem zemāko mēneša darba algas likmi nosaka attiecīgā novada (republikas pilsētas) pašvaldība.

7. Vispārējās izglītības, profesionālās izglītības un interešu izglītības iestāžu vadītāju vietniekiem un struktūrvienību vadītājiem zemāko mēneša darba algas likmi nosaka izglītības iestādes vadītājs ne mazāk kā 80 procentu apmērā no izglītības iestādes vadītājam šo noteikumu 1.pielikuma 3.tabulā noteiktās zemākās mēneša darba algas likmes.

8. Pedagogu, uz kuriem nav attiecināms šo noteikumu [3.](http://likumi.lv/doc.php?id=195578#p3), [4., 5., 6. un 7.](http://likumi.lv/doc.php?id=195578#p4)[punkts](http://likumi.lv/doc.php?id=195578#p5), zemāko mēneša darba algas likmi, nosaka saskaņā ar šo noteikumu [1.pielikuma](http://likumi.lv/doc.php?id=195578#piel1) 4.tabulu.

9. Izglītības iestādes dibinātājam ir tiesības apstiprinātā finansējuma ietvaros izglītības iestādes vadītāja mēneša darba algas likmi noteikt augstāk par šajos noteikumos noteikto zemāko izglītības iestādes vadītāja mēneša darba algas likmi. Izglītības iestādes vadītāja mēneša darba algu katru gadu nosaka atbilstoši faktiskajam izglītojamo skaitam izglītības iestādē 1.septembrī (koledžu un interešu izglītības iestāžu direktoriem –1.oktobrī):

9.1. attiecīgā novada (republikas pilsētas) pašvaldība – pašvaldības izglītības iestāžu vadītājiem;

9.2. attiecīgā ministrija – ministrijas padotībā esošo izglītības iestāžu vadītājiem (izņemot augstskolu rektorus);

9.3. attiecīgā augstskola – augstskolas dibināto izglītības iestāžu vadītājiem.

10. Pedagogu mēneša darba algas likmi laika periodam no kārtējā gada 1.septembra līdz nākamā gada 31.augustam nosaka izglītības iestādes vadītājs. Izglītības iestādes vadītājam ir tiesības apstiprinātā finansējuma ietvaros pedagoga mēneša darba algas likmi noteikt augstāk par šajos noteikumos noteikto zemāko pedagoga mēneša darba algas likmi.

11. Pedagogu darba algu (darba samaksas daļu, kas noteikta, ņemot vērā pedagoga mēneša darba algas likmi un slodzi), izņemot izglītības iestāžu vadītāju un šo noteikumu [1.pielikuma](http://likumi.lv/doc.php?id=195578#piel1) 1. un 2.tabulā minētajos amatos strādājošo pedagogu darba algu, katru gadu nosaka izglītības iestādes vadītājs, veicot tarifikāciju (saskaņā ar šo noteikumu [2.pielikumu](http://likumi.lv/doc.php?id=195578#piel2)) uz 1.septembri un 1.janvāri. Tarifikācijā norāda katra pedagoga slodzi, kā arī vakantos pedagogu amatus un vakanto stundu skaitu mācību priekšmetos atbilstoši izglītības programmas mācību priekšmetu stundu plānam.

12. Lai nodrošinātu tarifikācijas atbilstību piešķirtajam valsts budžeta finansējumam, izglītības iestādes vadītājs atbilstoši izglītības iestādes padotībai Valsts izglītības informācijas sistēmā (turpmāk – sistēma) saskaņo tarifikāciju ar izglītības iestādes dibinātāju vai tā noteikto kompetento iestādi.

13. Vispārējās izglītības iestāžu, profesionālās izglītības iestāžu un interešu izglītības iestāžu direktori un viņu vietnieki, struktūrvienību vadītāji, izglītības metodiķi, sporta organizatori, izglītības iestāžu bibliotekāri, pirmsskolas izglītības iestāžu vadītāji, viņu vietnieki un pirmsskolas izglītības metodiķi, ja viņu darba slodze minētajos amatos atbilst vienai darba algas likmei, līdztekus sava amata pienākumiem, saņemot par to papildu samaksu, var veikt citu pedagoģisko darbu līdz septiņām stundām nedēļā.

14.Koledžu, kas īsteno pirmā līmeņa profesionālās augstākās izglītības programmas, direktori un viņu vietnieki, sporta organizatori, struktūrvienību vadītāji, izglītības metodiķi, sporta organizatori, izglītības iestāžu bibliotekāri, ja viņu darba slodze minētajos amatos atbilst vienai darba algas likmei, līdztekus sava amata pienākumiem, saņemot par to papildu samaksu, var veikt citu pedagoģisko darbu līdz septiņām stundām nedēļā.

15. Pedagoga darba slodzi astronomiskajās stundās plāno izglītības iestādes vadītājs sadarbībā ar pedagogu, nosakot darba pienākumus gada laikā. Pedagogu darba slodzi, kas atbilst vienai mēneša darba algas likmei, nosaka saskaņā ar šo noteikumu [3.pielikumu](http://likumi.lv/doc.php?id=195578#piel3).

16. Vispārējās izglītības iestāžu, profesionālās ievirzes izglītības iestāžu pedagogiem un interešu izglītības skolotājiem, kuriem tarifikācijā ir noteikta darba slodze nedēļā, mēneša darba algu aprēķina pēc šādas formulas:

 *M = A×*  *st : sl*, kur

*M -* mēneša darba alga*,*

*A* – mēneša darba algas likme,

*st* – tarificēto darba stundu skaits nedēļā,

*sl* – darba slodze nedēļā, kas atbilst vienai mēneša darba algas likmei.

17. Profesionālās izglītības iestāžu pedagogiem (izņemot profesionālās ievirzes izglītības pedagogus), kuriem tarifikācijā ir noteikta darba slodze gadā, mēneša darba algu aprēķina pēc šādas formulas:

*M = A ×*  *st : sl*, kur

*M -* mēneša darba alga,

*A* – mēneša darba algas likme,

*st* – tarificēto darba stundu skaits gadā,

*sl* – darba slodze gadā, kas atbilst vienai darba likmei.

18. Vispārējās izglītības iestāžu, profesionālās izglītības iestāžu un interešu izglītības iestāžu pedagogiem, kas pieņemti darbā vasaras brīvlaikā, līdz mācību gada sākumam darba algu nosakaatbilstoši zemākajai izglītības iestādē noteiktajai mēneša darba algas likmei proporcionāli darba slodzei nedēļā.

19. Vispārējās izglītības iestāžu un profesionālās izglītības iestāžu pedagogiem, kuri piedalās izglītības programmas īstenošanā īsāku laiku nekā normatīvajos aktos noteiktais mācību gads, piemēro stundu atal­gojumu.

20. Samaksai par mācību stundām vai nodarbībām pedagogam (izņemot pedagogus šo noteikumu 3.un 4.punktā minētajās izglītības iestādēs), kas ne ilgāk kā mēnesi aizvietojis slimības vai citu iemeslu dēļ promesošu pedagogu, piemēro stundu atalgojumu. Ja aizvietošana turpinās ilgāk par mēnesi, atalgojumu pedagogam maksā, sākot ar pirmo aizvietošanas dienu, par visām faktiski nostrādātajām darba slodzes stundām šo noteikumu [17.](http://likumi.lv/doc.php?id=195578#p16)un [18.punktā](http://likumi.lv/doc.php?id=195578#p17) noteiktajā kārtībā.

21. Stundas atalgojuma likmi aprēķina, dalot mēneša darba algas likmi ar šo noteikumu 3.pielikumā noteikto pedagoga darba slodzi, kas atbilst vienai mēneša darba algas likmei, izteiktu darba stundās mēnesī.

22. Valsts ģimnāziju un profesionālās izglītības kompetences centru pedagogiem (izņemot pedagogus, kuri īsteno pirmā līmeņa profesionālās augstākās izglītības programmas), nosaka piemaksu 10 procentu apmērā no mēneša darba algas.

23. Profesionālās izglītības iestādes profesionālo mācību priekšmetu skolotājiem nosaka piemaksu līdz 20 procentiem no mēneša darba algas.

24. Piemaksu par darbu īpašos apstākļos pedagogiem nosaka saskaņā ar šo noteikumu [4.pielikumu](http://likumi.lv/doc.php?id=195578#piel4).

25. Piemaksu par papildu pedagoģisko darbu (darba apjoma palielinā­šanu, izņemot promesošu pedagogu aizvietošanu) pedagogam piešķir un piemaksas apmēru nosaka attiecīgās izglītības iestādes vadītājs iestādes darba samaksas fonda ietvaros. Piemaksu nosaka līdz 30 procentu apmērā no mēneša darba algas likmes vai stundas tarifa likmes, kas noteikta papildu darba veicējam.

26. Ņemot vērā personisko darba ieguldījumu, pedagogam var piešķirt prēmiju vai naudas balvu, izmantojot ietaupītos budžeta līdzekļus darba samaksai. Prēmiju un naudas balvu kopējais apjoms kalendārā gada laikā nedrīkst pārsniegt 120 procentus no pedagoga mēneša darba algas. Izglītības iestāžu vadītājiem paredzētās naudas balvas vai prēmijas apmērus nosaka izglītības iestādes dibinātājs, pārējiem pedagogiem – iestādes vadītājs saskaņā ar izglītības iestādē apstiprināto naudas balvu vai prēmiju piešķiršanas kārtību.

27.Pedagogiem, kuriem ir piešķirta pedagogu profesionālās darbības 3., 4. un 5. kvalitātes pakāpe (turpmāk – kvalitātes pakāpe), nosaka piemaksu attiecīgi 45,00 *euro*, 114,00 *euro*un 140,00 *euro*apmērā par vienu pedagoga darba likmi proporcionāli tarificēto kontaktstundu skaitam, bet izglītības psihologam, skolotājam logopēdam un speciālajam pedagogam proporcionāli tarificētajai amata slodzei. Vispārējās izglītības iestāžu, profesionālās izglītības iestāžu un interešu izglītības iestāžu direktoriem un viņu vietniekiem, struktūrvienību vadītājiem izglītības jomā, izglītības metodiķiem, sporta organizatoriem, direktora vietniekiem metodiskajā darbā valsts ģimnāzijās un pirmsskolas izglītības metodiķiem minēto piemaksu par kvalitātes pakāpi nosaka proporcionāli tarificētajai cita pedagoģiskā darba, par kuru normatīvo aktu noteiktajā kārtībā iegūta kvalitātes pakāpe, slodzei, neieskaitot viņu amata algu.

**III. Pedagogu darba samaksas fonds**

28. Pedagogu darba samaksas fondu veido šādi finanšu līdzekļi:

28.1. ministriju padotībā esošo izglītības iestāžu vadītāju (izņemot vadītājus šo noteikumu [3.](http://likumi.lv/doc.php?id=195578#p3)un [4.punktā](http://likumi.lv/doc.php?id=195578#p4) minētajās izglītības iestādēs) darba samaksas fondu - attiecīgās ministrijas padotībā esošo iestāžu vadītāju darba samaksai paredzētie finanšu līdzekļi;

28.2. pašvaldību padotībā esošo izglītības iestāžu vadītāju darba samaksas fondu - pašvaldību padotībā esošo izglītības iestāžu vadītāju darba samaksai paredzētie finanšu līdzekļi;

28.3. izglītības iestādes pedagogu darba samaksas fondu - attiecīgajā izglītības iestādē strādājošo pedagogu (izņemot iestādes vadītāju) darba samaksai paredzētie finanšu līdzekļi.

29. Pedagogu darba samaksas fonda apmēru izglītības iestādei (izņemot pedagogus šo noteikumu [3.](http://likumi.lv/doc.php?id=195578#p3)un [4.punktā](http://likumi.lv/doc.php?id=195578#p4) minētajās izglītības iestādēs) nosaka:

29.1. attiecīgā ministrija – ministrijas padotībā esošajām izglītības iestādēm;

29.2. pašvaldība – pašvaldības izglītības iestādēm.

30. Izglītības iestādes pedagogu darba samaksas fondu, izņemot šo noteikumu 3. un 4.punktā minētajām izglītības iestādēm, veido pedagogu darba algas fonds un piemaksu fonds.

31. Izglītības iestādes vadītājs izglītības iestādei piešķirtos pedagogu darba algas fonda līdzekļus izlieto izglītības iestādes mācību plānā paredzēto pedagogu darba stundu apmaksai, atbalsta pasākumu nodrošināšanai izglītojamiem, atbalsta personāla (izglītības iestādes bibliotekārs, izglītības psihologs, skolotājs logopēds, pedagogs karjeras konsultants, speciālais pedagogs, pedagoga palīgs) un izglītības iestādes administrācijas (izglītības iestādes direktora vietnieks, izglītības metodiķis) darba samaksai.

**IV. Pedagogu darba slodze**

32. Pedagoga darba slodze, kas atbilst vienai mēneša darba algas likmei,:

32.1. vispārējās pamatizglītības, vispārējās vidējās izglītības pedagogiem, profesionālās ievirzes izglītības iestāžu pedagogu un interešu izglītības pedagogiem ir 30 darba stundas nedēļā, tai skaitā:

32.1.1. vispārējās pamatizglītības un vispārējās vidējās izglītības pedagogiem - mācību stundas un fakultatīvās nodarbības, to sagatavošana, izglītojamo rakstu darbu labošana, individuālais un grupu darbs ar izglītojamajiem un konsultācijas, klases audzināšana, metodiskais darbs izglītības iestādē, projektu vadība un citu aktivitāšu, kas saistītas ar izglītības iestādes attīstību, veikšana;

32.1.2. profesionālās ievirzes izglītības mūzikā, mākslā un dejā skolotājiem – 28 mācību stundas, kā arī šo noteikumu 32.1.1.apakšpunktā minētie pienākumi un izglītojamo sagatavošana izstādēm, koncertiem, konkursiem un kolektīvai muzicēšanai;

32.1.3. profesionālās ievirzes sporta izglītības pedagogiem – 28 mācību -treniņu nodarbības (tai skaitā dalība sacensībās), kā arī nodarbību sagatavošana, izglītojamo pavadīšana dalībai sacensībās, metodiskais darbs izglītības iestādē un citu aktivitāšu, kas saistītas ar izglītības iestādes attīstību, veikšana no 2017.gada 1.janvāra;

32.1.4. interešu izglītības pedagogiem – nodarbību stundas un to sagatavošana.

32.2. profesionālās izglītības iestāžu pedagogiem ir 1320 apmaksātas stundas gadā, tai skaitā šo noteikumu 32.1.1.apakšpunktā minētie pienākumi, kā arī izglītojamo prakšu, patstāvīgā darba un eksāmenu vadīšana;

32.3. pirmsskolas izglītības pedagogiem ir 40 darba stundas nedēļā, tai skaitā 36 darba stundas ar izglītojamiem un 4 darba stundas - sagatavošanās nodarbību vadīšanai.

33. Samaksu par klases (grupas) audzinātāja pienākumu veikšanu nenosaka iestādēs, kurās tiek paaugstināta izglītojamo kvalifikācija, apgūtas pirmā līmeņa profesionālās augstākās izglītības programmas, vakara (maiņu) grupās arodskolās, internātskolās, speciālajās internātskolās, sociālās korekcijas izglītības iestādēs un profesionālās izglītības iestādēs (grupās), kas atrodas ieslodzījuma vietās.

34. Pedagoga darba slodze – kopējais tarificēto stundu skaits nedēļā – nedrīkst pārsniegt Darba likumā noteikto normālo nedēļas darba laiku – 40 stundas nedēļā, neskaitot promesoša pedagoga aizvietošanu.

35. Nosakot pedagoga slodzi, izglītības iestādes vadītājs ņem vērā izglītojamo skaitu klasē un mācību priekšmetu, ko pedagogs māca, kā arī izglītības iestādes dibinātāja noteikto kārtību pedagogu slodžu sadalei. Izglītības iestādes vadītājs izvērtē un, ja nepieciešams, piemēro Latvijas Izglītības un zinātnes darbinieku arodbiedrības ieteikto pedagogu darba slodzes aprēķinu saskaņā ar šo noteikumu 5.pielikumu.

36. Šo noteikumu [3.](http://likumi.lv/doc.php?id=195578#p3)un [4.punktā](http://likumi.lv/doc.php?id=195578#p4) minēto izglītības iestāžu pedagogu darba slodzē ietveramos pienākumus nosaka augstskolas senāts vai koledžas padome.

37. Ja profesionālās izglītības iestādes (izņemot profesionālās ievirzes sporta izglītības iestādes) pedagogs ir atbrīvots no mācību stundu vadīšanas (saglabājot vai nesaglabājot darba algu), viņam noteikto gada darba slodzi samazina par vienu desmito daļu par katru pilno prombūtnes mēnesi (par nepilnu mēnesi –, ņemot vērā kavēto darbdienu skaitu).

38. Mācību gada sākumā vai uz 1.janvāri noteikto pedagoga mēneša darba algu šo noteikumu [38.punktā](http://likumi.lv/doc.php?id=195578#p43) minētajā gadījumā nesamazina.

39. Ja saskaņā ar šo noteikumu [37.punktu](http://likumi.lv/doc.php?id=195578#p43) pedagogam ir samazināta darba slodze, tad par stundām, kas mācību gada laikā nostrādātas virs samazinātās darba slodzes, pedagogam maksā papildus pēc stundu likmes.

40. Vispārējās izglītības iestādēs, profesionālās izglītības iestādēs un interešu izglītības iestādēs, veicot pedagogu darba laika uzskaiti, attiecīgajā mēneša darba dienā pedagoga darba laika uzskaites veidlapā pedagogam tarificētās un nostrādātās stundas atzīmē ar burtu "T".

41.Izglītojamo brīvdienās vispārējās izglītības, profesionālās izglītības un interešu iestādēs atbilstoši katram pedagogam tarificētajam stundu skaitam nedēļā direktors nosaka pedagogu darba laiku individuālajam darbam ar izglītojamiem, mācību stundu vai nodarbību plānošanai un sagatavošanai, profesionālajai pilnveidei, kā arī dalībai izglītības iestādes pasākumos.

**V. Noslēguma jautājumi**

42. Lai nodrošinātu šo noteikumu 12.punktā minēto prasību, līdz sistēmas attiecīgās funkcionalitātes nodrošināšanai izglītības iestādes profesionālās vidējās izglītības programmām izglītības tematiskajā jomā “Mākslas” tarifikācijas saskaņo ar dibinātāju, neievadot tarifikācijas sistēmā.

43. Pirmsskolas izglītības pedagogu zemākā mēneša darba algas likme no 2016.gada 1.septembra ir 620 EUR. Izglītības iestāžu dibinātāji nodrošina pirmsskolas izglītības pedagogu zemāko mēneša darba algas likmi atbilstoši šo noteikumu 1.pielikumam ne vēlāk kā līdz 2017.gada 1.septembrim.

44. Pedagogiem zemākās mēneša darba algas likmes atbilstoši šo noteikumu 1.pielikumam un darba slodzes, kas atbilst mēneša darba algas likmei, atbilstoši šo noteikumu 3.pielikumam, augstskolu un koledžu, kas īsteno pirmā līmeņa profesionālās augstākās izglītības programmu, iestāžu dibinātāji nodrošina no 2017.gada 1.janvāra un profesionālās ievirzes izglītības iestāžu dibinātāji - no 2017.gada 1.janvāra. Līdz minētajiem datumiem zemāko mēneša darba algas likmi nosaka atbilstoši šo noteikumu 6.pielikumam un darba slodzi, kas atbilst vienai mēneša darba algas likmei, atbilstoši šo noteikumu 7.pielikumam.

45. Šo noteikumu 1.pielikuma 1.tabulā un 2.tabulā noteiktās zemākās mēneša darba algas likmes tiek ieviestas pakāpeniski, trīs gadu laikā, atbilstoši 6.pielikuma 3.tabulā, 4.tabulā, 5.tabulā un 6.tabulā noteiktajām zemākajām mēneša darba algas likmēm.

46. Atzīt par spēku zaudējušiem Ministru kabineta 2009.gada 28.jūlija noteikumus Nr.836 “Pedagogu darba samaksas noteikumi” (Latvijas Vēstnesis, 2009, 121., 168.nr.; 2010, 137.nr.; 2011, 131.nr.; 2012, 133.nr.; 2013, 169.nr.; 2014, 137.nr.).

47. Noteikumi stājas spēkā 2016.gada 1.septembrī vienlaikus ar atbilstošiem grozījumiem, kas saistīti ar pedagogu darba samaksas noteikšanu, šādos normatīvajos aktos:

47.1. Ministru kabineta 2011.gada 27.decembra noteikumos Nr.1036 “Kārtība, kādā valsts finansē profesionālās ievirzes sporta izglītības programmas”;

47.2. Ministru kabineta 2014.gada 1.jūlija noteikumos Nr.371 “Kārtība, kādā valsts finansē pirmsskolas izglītības programmas bērniem no piecu gadu vecuma līdz pamatizglītības ieguves uzsākšanai un pamatizglītības un vispārējās vidējās izglītības programmas, kuras īsteno privātās izglītības iestādes”;

47.3. Ministru kabineta 2007.gada 2.oktobra noteikumos Nr.655 “Noteikumi par profesionālās izglītības programmu īstenošanas izmaksu minimumu uz vienu izglītojamo”;

 47.4. Ministru kabineta 2010.gada 31.augusta noteikumos Nr.825 “Speciālās izglītības iestāžu, vispārējās izglītības iestāžu speciālās izglītības klašu (grupu) un internātskolu finansēšanas kārtība”;

47.5. Ministru kabineta 2011.gada 5.jūlija noteikumos Nr.523 “Kārtība, kādā aprēķina un sadala valsts budžeta mērķdotāciju pedagogu darba samaksai pašvaldību izglītības iestādēs, kurās īsteno profesionālās pamatizglītības, arodizglītības un profesionālās vidējās izglītības programmas”, kārtību, kādā maksa, pedagoga slodze.

47.6. Ministru kabineta 2011.gada 27.decembra noteikumos Nr.1035 “Kārtība, kādā valsts finansē profesionālās ievirzes mākslas, mūzikas un dejas izglītības programmas”.

47.7. Ministru kabineta 2000.gada 4.aprīļa noteikumos Nr.135 “Noteikumi par kvalificētā personāla skaitu un nepieciešamo aprīkojumu vispārējās bērnu aprūpes un audzināšanas iestādēs”.

47.8. Ministru kabineta noteikumos par kārtību, kādā veicami pašvaldību savstarpējie norēķini par izglītības iestāžu vai sociālās aprūpes iestāžu sniegtajiem pakalpojumiem.

Ministru prezidents Māris Kučinskis

Izglītības un zinātnes ministrs Kārlis Šadurskis

Iesniedzējs:

Izglītības un zinātnes ministrs Kārlis Šadurskis

Vizē:

Valsts sekretāra vietnieks –

Sporta departamenta direktors,

valsts sekretāra pienākumu izpildītājs Edgars Severs

01.07.2016.

2423

M.Jansone,

67047973, modra.jansone@izm.gov.lv